Poskantoor skort glo weer mediesefondsbetalings opDie sukkelende Poskantoor het reeds miljoene rande in reddingsboeie ontvang. (Foto: Maroela Media) Die Poskantoor het klaarblyklik weer nie sy werknemers se mediesefondsbydraes aan MEDiPOS oorbetaal nie. Dit volgens die DA wat sê die situasie het al so beroerd geraak dat hy van plan is om die Poskantoor se uitvoerende bestuur by die Kommissie vir Versoening, Bemiddeling en Arbitrasie (KVBA) aan te gee. “Die DA was ontsteld om vanoggend te ontdek dat die Poskantoor nie sy personeel en pensioenarisse se mediesefondsbydraes oorbetaal het nie, hoewel die bedrag steeds van werkers se salarisse afgetrek is,” beweer Dianne Kohler Barnard, die DA se skaduminister van kommunikasie. Die Poskantoor het vanjaar versuim om miljoene rand se agterstallige mediesefondsbydraes aan MEDiPOS te betaal. Nadat hy egter verlede maand R65 miljoen aan die fonds oorbetaal het, het MEDiPOS ingestem om voort te gaan om mediese dekking aan die sowat 10 000 Poskantoor-werkers en hul gesinne, asook pensioenarisse, te verskaf. “Dit is absolute bedrog wanneer mediesefondsaftrekkings van jou salaris geneem word, maar nie na ŉ mediese fonds oorbetaal word nie,” sê sy. “En intussen gaan die Poskantoor voort om te sê die betalings word nie gedoen nie weens die haglike finansiële situasie daar.” Barnard sê die nuus dat mediesefondsbydraes nie betaal is nie, is nog ŉ slag vir werkers wat glo onlangs uitgevind het dat die Poskantoor beplan om nog 6 000 werkers af te lê. “Die Poskantoor sal na verwagting nog ŉ rondte afleggings van stapel stuur omdat dit sonder geld is en desperaat is om uitgawes te besnoei.” Die Poskantoor verloor al die afgelope 15 jaar hope geld, maar is dié keer nie ŉ tweede kans deur die regering gegun nie. “Die instansie is nog ŉ mislukte staatsbeheerde entiteit en die DA sal nie rus voordat die nodige mense verantwoordelik gehou word vir die growwe wanbestuur en diefstal wat by die entiteit plaasvind nie.”